5.4.2023
EL
Επίσημη Εφημερίδα της Ευρωπαϊκής Ένωσης
L 97/3
(11)
Ο παρών κανονισμός θα πρέπει να εφαρμόζεται από την 1η Σεπτεμβρίου 2024, ώστε να συμπέσει με το συμφωνηθέν χρονοδιάγραμμα για τις εναρμονισμένες αναθεωρήσεις των δεικτών αναφοράς για τους εθνικούς λογαριασμούς στα κράτη μέλη.
Αυτό δεν εμποδίζει τα κράτη μέλη να καταρτίζουν τις στατιστικές τους σύμφωνα με τα τροποποιημένα παραρτήματα πριν από την εν λόγω ημερομηνία γενικής εφαρμογής.
Προκειμένου να εξασφαλιστεί επαρκής χρόνος για την προσαρμογή στις νέες απαιτήσεις διαβίβασης, οποιαδήποτε νέα υποχρέωση διαβίβασης μεταδεδομένων σχετικά με διαρθρωτικές πληροφορίες θα πρέπει να εφαρμόζεται από την 1η Σεπτεμβρίου 2025, παρότι τα εν λόγω μεταδεδομένα μπορούν ήδη να διαβιβάζονται προαιρετικά πριν από την εν λόγω ημερομηνία.
(12)
Με στόχο τον μετριασμό των κοινωνικών και οικονομικών επιπτώσεων της κρίσης της COVID-19 και προκειμένου να ενισχύσει την ανθεκτικότητα των οικονομιών και των κοινωνικών δομών των κρατών μελών, η Ένωση έχει αναλάβει σημαντικές πρωτοβουλίες, ιδίως τη NextGenerationEU και τον μηχανισμό ανάκαμψης και ανθεκτικότητας που θεσπίστηκε με τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου (18).
Στο πλαίσιο αυτό, οι στατιστικές της Ένωσης θα πρέπει να αντικατοπτρίζουν ορθώς τους στατιστικούς λογαριασμούς των θεσμικών οργάνων και οργανισμών της Ένωσης.
Κατά συνέπεια, θα πρέπει να συνεχιστούν οι τεχνικές εργασίες για τον σκοπό αυτό, ώστε να αναπτυχθεί μια αξιόπιστη μεθοδολογία που θα επιτρέπει την κατάρτιση και τη διάδοση των στατιστικών λογαριασμών από την Επιτροπή (Eurostat), που θα συμπεριλαμβάνει τα στοιχεία για την καθαρή ικανότητα χρηματοδότησης / καθαρή ανάγκη χρηματοδότησης του ΕΣΛ 2010 και τις εκκρεμείς υποχρεώσεις του χρέους Μάαστριχτ.
Έως τις 31 Μαρτίου 2024, η Επιτροπή (Eurostat) θα πρέπει να υποβάλει έκθεση προς το Ευρωπαϊκό Κοινοβούλιο και το Συμβούλιο σχετικά με την πρόοδο που έχει σημειωθεί στο θέμα αυτό.
(13)
Δεδομένου ότι ο στόχος του παρόντος κανονισμού, δηλαδή η δημιουργία κοινών στατιστικών προτύπων που καθιστούν δυνατή την παραγωγή εναρμονισμένων δεδομένων εθνικών λογαριασμών με σκοπό την επίτευξη της συνολικής συγκρισιμότητας σε επίπεδο Ένωσης, δεν μπορεί να επιτευχθεί επαρκώς από τα κράτη μέλη, μπορεί όμως, λόγω της κλίμακας και των αποτελεσμάτων του, να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα, σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση.
Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα απαιτούμενα για την επίτευξη του στόχου αυτού.
(14)
Τα δεδομένα σχετικά με τον εξοπλισμό τεχνολογιών των πληροφοριών και των επικοινωνιών είναι απαραίτητα για την υποστήριξη της ανάλυσης και της χάραξης πολιτικής στο πλαίσιο των πολιτικών προτεραιότητας που σχετίζονται με την ψηφιοποίηση και την Ευρωπαϊκή Πράσινη Συμφωνία, οι οποίες αποσκοπούν στην ενίσχυση της ανταγωνιστικότητας και την περαιτέρω ανάπτυξη νέων τεχνολογιών.
Ομοίως, τα δεδομένα σχετικά με τη γη που βρίσκεται κάτω από κτίρια και κατασκευές είναι σημαντικά για την ανάλυση των επενδύσεων και του πλούτου σε επίπεδο Ένωσης.
Η Επιτροπή (Eurostat) και οι εθνικές στατιστικές αρχές θα πρέπει να συνεχίσουν τις μεθοδολογικές εργασίες που έχουν αναλάβει στον τομέα αυτό τα τελευταία χρόνια με σκοπό την αύξηση της διαθεσιμότητας αναλυτικότερων δεδομένων στο πλαίσιο της μελλοντικής αναθεώρησης του Ευρωπαϊκού Συστήματος Εθνικών και Περιφερειακών Λογαριασμών.
(15)
Απαιτούνται περιοδικές επικαιροποιήσεις ώστε να λαμβάνεται υπόψη η αλληλεπίδραση μεταξύ της παγκοσμιοποίησης, της πράσινης και της ψηφιακής μετάβασης και των εθνικών λογαριασμών, προκειμένου να παρέχονται στους υπεύθυνους λήψης αποφάσεων τα απαραίτητα δεδομένα και οι αναγκαίες γνώσεις για να διασφαλίζονται η ανταγωνιστικότητα, η χρηματοπιστωτική σταθερότητα, η δημοσιονομική ανθεκτικότητα, τα υγιή δημόσια οικονομικά και η δίκαιη φορολογική πολιτική.
Περαιτέρω, η 51η σύνοδος της Στατιστικής Επιτροπής των Ηνωμένων Εθνών έχει ήδη ζητήσει από τη Διαγραμματειακή ομάδα εργασίας για τους εθνικούς λογαριασμούς να καταρτίσει χάρτη πορείας για την αναθεώρηση του συστήματος εθνικών λογαριασμών του 2008.
Η αναθεωρημένη έκδοση του συστήματος εθνικών λογαριασμών έχει προγραμματιστεί να εγκριθεί από τη Στατιστική Επιτροπή των Ηνωμένων Εθνών το 2025.
(16)
Η επικαιροποίηση των διεθνών εγχειριδίων σχετικά με τους εθνικούς λογαριασμούς είναι απαραίτητη, ιδίως όσον αφορά τα ζητήματα ευημερίας και βιωσιμότητας, δεδομένου ότι ένα μεγάλο μέρος της δραστηριότητας που επηρεάζει την οικονομική ευημερία του πληθυσμού πραγματοποιείται πέρα από την καμπύλη παραγωγής.
(17)
Η αναθεώρηση το 2025 του συστήματος εθνικών λογαριασμών του 2008 θα παράσχει την ευκαιρία επικαιροποίησης των διεθνώς συμφωνημένων εννοιών, ορισμών, ταξινομήσεων και λογιστικών κανόνων, προκειμένου να αντιμετωπιστούν οι παγκόσμιες προκλήσεις που σχετίζονται με την κλιματική αλλαγή, την ασφάλεια, την ανισότητα, τη βιωσιμότητα και την ευημερία, και θα είναι καθοριστικής σημασίας για τη στήριξη των φορέων χάραξης πολιτικής στη λήψη τεκμηριωμένων αποφάσεων για την προώθηση της οικονομικής, κοινωνικής και εδαφικής συνοχής, τη μείωση των κοινωνικών ανισοτήτων και των ανισοτήτων μεταξύ των φύλων και την ενεργοποίηση της πράσινης και της ψηφιακής μετάβασης.
Ως εκ τούτου, η Επιτροπή θα πρέπει να παρέχει τακτικά τις απαιτούμενες πληροφορίες και να συζητά με το Ευρωπαϊκό Κοινοβούλιο και το Συμβούλιο σχετικά με την αναθεώρηση του συστήματος εθνικών λογαριασμών του 2008 πριν από την προγραμματισμένη για το 2025 ολοκλήρωσή της.
(18)
Ζητήθηκε η γνώμη της επιτροπής του Ευρωπαϊκού Στατιστικού Συστήματος,
(18) Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (ΕΕ L 57 της 18.2.2021, σ.
17).